**ДЕКЛАРАЦИЯ**

**До**:

**МИНИСТЕРСТВО**

**НА РЕГИОНАЛНОТО РАЗВИТИЕ**

**И БЛАГОУСТОЙСТВОТО**

**МИНИСТЕРСТВО**

**НА ОКОЛНАТА СРЕДА И ВОДИТЕ**

**КОМИСИЯ**

**ЗА ЕНЕРГИЙНО**

**И ВОДНО РЕГУЛИРАНЕ**

**АСОЦИАЦИЯ**

**ПО ВОДОСНАБДЯВАНЕ**

**И КАНАЛИЗАЦИЯ – ДОБРИЧ**

**“БЪЛГАРСКИ В и К ХОЛДИНГ“ ЕАД**

**“ВОДОСНАБДЯВАНЕ**

**И КАНАЛИЗАЦИЯ ДОБРИЧ“ АД**

**УВАЖАЕМИ ГОСПОДА,**

Тази декларация е поредният ни опит – на Община Добричка и Добрички общински съвет, да огласим, да дадем публичност на проблемите с водоснабдяването в населените места на територията на община Добричка.

Водоснабдяването е дългогодишен проблем, който винаги е стоял на дневен ред в работата на общинската администрация. На безводие са обречени много от семействата в нашата община. Сигналите за нарушено водоподаване са ежедневни. Въпреки опитите ни за оптимален контакт с водното дружество, безводието е факт.

По инициатива на кмета Соня Георгиева в последните месеци са осъществени две срещи на кметовете и кметските наместници с представители на “В и К – Добрич“ АД - през м. декември 2019 г. и през м. май 2020 г. На срещата на 04.05.2020 г. присъстваха инж. Тодор Гикински – председател на Борда на директорите на ВиК – Добрич, Панайот Панайотов – прокурист на водното дружество, и областният управител Красимир Кирилов – председател на Асоциацията по водоснабдяване и канализация – Добрич.

При усложнената епидемиологична обстановка липсата на вода в населените места на територията на община Добричка е недопустима. През последните месеци ситуацията става все по-тревожна, а търпението на хората е пред изчерпване. Десетки села от община Добричка почти ежедневно са обречени на безводие. Авариите понякога не се отстраняват с месеци.

Безводието е въпрос, за решаването на който незабавно следва да се намеси и държавата. Наложителна е реконструкцията на водопреносната мрежа и водоемите в нашата община.  Смятаме, че в рамките на разумен диалог между централната и местната власт може да се намери справедливо решение.

Апелираме за адекватната Ви и спешна реакция за осигуряването на нормално водоподаване в населените места в община Добричка. Липсата на вода по време на пандемия е не просто проблем, липсата на вода поставя под въпрос оцеляването на жителите в нашата община. И всички ние – представителите на местната и държавната власт, носим отговорност за живота на българските граждани.

**Настояваме за неотложна реакция!**

**30.07.2020 г.**

**Община Добричка**

**Добрички общински съвет**